recursal/SuperWikiNEXT-32B huggingface dataset:
***Land Hannover*** oli liidumaa Loode-Saksamaal. See eksisteeris endise Preisimaa liidumaa lõpetamise ja Alam-Saksi liidumaa asutamise vahel aastal 1946 ja pidas ennast aastal 1866 Preisimaa poolt annekteeritud Hannoveri kuningriigi järglaseks, nagu on näha ka riiklikest sümbolitest. Pärast Alam-Saksimaa allutamist Hannoverile mitme väiksema liidumaa liitmisega jätkas Alam-Saksimaa Hannoveri sümbolite kasutamist.

Geograafia
----------

*Land Hannover* kattis endise Hannoveri kuningriigi territooriumi ilma nende osadeta, mis jäid Nõukogude okupatsioonitsooni. Seega sisaldab see suurema osa tänapäevasest Alam-Saksimaast.

Ajalugu
-------

Pärast Teist maailmasõda asutati *Land Hannover* Briti sõjaväelise valitsuse regulatsiooniga nr. 46 23. augustist 1946 *"mis puudutab endise Preisimaa liidumaa provintside lõpetamist Briti okupatsioonitsoonis ja nende taasloomist sõltumatute liidumaadena"*. Selle esimene peaminister oli Hinrich Wilhelm Kopf.

Kuid 23. novembril 1946 kiitis Briti sõjaväeline valitsus heaks uue Alam-Saksi liidumaa loomise, ühendades Saksa juhtide õhutusel *Land Hannoveriga* Braunschweigi, Oldenburgi ja Schaumburg-Lippe. Hinrich Wilhelm Kopf arutas ka teisi Alam-Saksi liidumaa territoriaalseid võimalusi, sealhulgas Bremen ja Ostwestfalen-Lippe. 

Välja arvati Braunschweigile kuulunud idaalad, sealhulgas Blankenburgi kreis ja Calvörde eksklaav, samuti Helmstedti kreis, mis jäid Nõukogude tsooni ja ühendati Saksi-Anhalti liidumaaga, ning Hannoveri *Amt Neuhaus*, mis samuti asus Nõukogude-okupeeritud territooriumil ja ühendati Alam-Saksimaaga aastal 1993.
"Vanemas Eddas" jutustatud Sigurd Faafniritapja lugu, kujutatuna Ramsundi ruunikivil Rootsis
**"Vanem Edda"** on kogumik Skandinaavia eelkristlikku mütoloogilist luulet, mida tuntakse keskaegsete Islandi käsikirjade kaudu.

Edda-luule on säilinud mitmes käsikirjas, millest tähtsaim on 13. sajandil kirjutatud "Codex Regius". "Codex Regius" leiti uuesti aastal 1643. Erinevates käsikirjades säilinud laulude valik täpselt ei kattu, ka kaasaegsed väljaanded ja tõlked erinevad laulude valiku poolest. Edda-laulude autorid ei ole teada, laulude aluseks on suuline rahvapärimus. Laulud pärinevad keskajast ja viikingiajast, kuid paljud neist sisaldavad veel vanemat materjali. Üksikute laulude dateering on sageli väga vaieldav. Kindlalt ei ole teada ka nende loomise koht, arvatavasti on enamik neist loodud Islandil ja Norras.

"Vanem Edda" on tuntud 'vanemana' sellepärast, et kui "Codex Regius" leiti, peeti seda allikaks, mille põhjal Islandi skald Snorri Sturluson kirjutas oma skaldikunsti õpperaamatu "Edda" – edaspidi tuntud ka "Noorema Eddana". "Vanemat Eddat" nimetatakse mõnikord ka Sæmundri "Eddaks", sest esialgu arvati, et selle on kirja pannud preester Sæmundr Õpetatu; praegu seda teooriat enam usutavaks ei peeta. "Vanem Edda" ja "Noorem Edda" on kõige olulisemad allikad, mille kaudu tuntakse paganlikku Skandinaavia mütoloogiat.

### Jumala- ja kangelaslaulud

Edda-laulud võib jagada kahte rühma: jumala- ja kangelaslauludeks. Tuntumateks jumalalauludeks on Völuspá (Nägijatari kuulutus), Hávamál (Õilsa ütlemised), Rígsþula (Rígri lugu), Þrymskviða (Thrymri lugu). Jumalalaulud räägivad maailma ja inimühiskonna tekkimisest ja hävimisest, jumalate ja teiste üleloomulike olendite tegemistest, jagavad inimestele õpetussõnu. Mõned laulud sisaldavad ka pikki vanu teadmisi edasiandvaid loetelusid (nt kääbuste nimed). Jumalaid ei kujutata alati aupaklikult ja soodsas valguses (nt pilkelaul Lokasenna, Loki riiukõned).

Kangelaslaulud räägivad germaani rahvaste ühistest muinaskangelastest, kellest tuntuim on Sigurd Fafniritapja. Sigurdi lugu jutustavad ka Saksa eepos "Nibelungide laul" ja Islandi "Völsunga saaga". Mõned "Vanema Edda" kangelaslaulude prototüübid pärinevad rahvasterändamise ajast, näiteks peetakse üheks prototüübiks hunnide juhti Attilat - Atlit.

### Keel ja värsimõõt

Edda-luule tähtsamd värsimõõdud on fornyrðislag, "vanade sõnade värsimõõt" ja ljoðaháttr, "nõiduslaulude värsimõõt". Mõlemas kasutatakse alliteratsiooni ja assonantsi. Edda-luulet iseloomustab napp, lihtne väljendusviis. Kasutatakse kenningeid ja heitisid, kuid keel on suhteliselt ilustamata. Edda-laulud on skaldiluulest lihtsamad, sageli põneva sündmustikuga ja tunduvalt kergemini mõistetavad. Tõenäoliselt olid nad ka skaldiluulest laiemalt tuntud.

Kirjandus
---------

* *Vanem Edda*. Tlk Rein Sepp. Eesti Raamat 1970

Välislingid
-----------

* "Vanem Edda" inglise keeles
* "Vanem Edda" vanaislandi keeles
**Jaak Nõlvak** (sündinud 16. juunil 1944 Tallinnas) on eesti geoloog ja paleontoloog.

Elulugu
-------

Jaak Nõlvak on muusiku poeg.

1962. aastal lõpetas Nõlvak Tallinna 21. Keskkooli, 1974 TÜ füüsilise geograafia erialal, geoloogiamagister (1992, TÜ), loodusteaduse doktor (2002, TTÜ), väitekiri "Chitinozoan biostratigraphy in the Ordovician of Baltoscandia". Täiendas end Poolas ja Rootsis.

Nõlvak oli 1962–74 GI laborant ja insener, seejärel noorem- ja vanemteadur.

Teadustöö
---------

Jaak Nõlvaku uurimisvaldkonnad on ordoviitsiumi mikropaleontoloogia ja biostratigraafia, sh mitme mikrokivististe rühma (kitiinikud, radiolaarid, lukuta käsijalgsed jt) süstemaatika ja levik Baltoskandia geoloogilistes läbilõigetes. Koostanud kitiinikute levikul põhineva tsonaalse skeemi eri paleokontinentide läbilõigete korreleerimiseks ja ordoviitsiumi geosündmuste dateerimiseks. Osalenud geoloogilistel ekspeditsioonidel Baltimaades, Kamtšatkal, Kesk-Aasias, Mongoolias, Poolas, Norras, Rootsis, Soomes ja USA-s, stažeerinud külalisuurijana Prantsusmaal ja Brasiilias. Harrastab loodusfotograafiat, esinenud näitustega Eestis ja Soomes. Rahvusvahelise Paleosoikumi Palünoloogia Komitee (CIMP) ja Eesti Stratigraafiakomisjoni liige. Eesti Vabariigi teaduspreemia 2001 (kollektiivis). Üle 90 teadustrükise, aimeartikleid.

Teoseid
-------

* Chitinozoans in biostratigraphy of the northern East Baltic Ashgillian. // Acta Palaeontol. Polonica 25 (1980)
* Late Ordovician Lingulate Brachiopods from Estonia (kaasautor). // Palaeontol. 37 (1994)
* Precise chitinozoan dating of Ordovician impact events in Baltoscandia (kaasautor). // J. Micropalaeontol. 15 (1996)
* Ordovician chitinozoan biozonation of Baltoscandia. // Acta Univ. Carolinae. Geol. 43 (1999)
* Biological interpretation and paleobiodiversity of a cryptic fossil group: the "chitinozoan animal" (kaasautor). // Geobios 32 (1999); Carbon isotope stratigraphy in the latest Ordovician of Estonia (kaasautor). // Chem. Geol. 175 (2001)
* Isotoopuuringute tulemusi Eesti paleosoilise arenguloo selgitamisel (Ordoviitsiumi ja Siluri stratigraafia, klimatoloogia ja okeanoloogia) (kaasautor). Eesti Vabariigi teaduspreemiad 2001. Tallinn, 2001
* Chitinozoan biostratigraphy in the Ordovician of Baltoscandia. // Tallinn: TTÜ, 2002

Viited
------

1. 1 2 3 4 5  Eesti teaduse biograafiline leksikon, 3. köide, lk 24

Kirjandus
---------

* Eesti teaduse biograafiline leksikon, 3. köide
* Eesti entsüklopeedia 14, 331
* Eesti geoloogia: biograafiline teatmik. Tallinn, 1995, 78
* Eesti Vabariigi teaduspreemiad 2001, 52–58

 *Käesolevas artiklis on kasutatud "Eesti teaduse biograafilise leksikoni" materjale.*
|  |  |
| --- | --- |
|  |  *See artikkel räägib araabia tähest; linna kohta vaata artiklit Wāw (Sudaan)* |

---

***Wāw*** (ka *vāv*) on araabia kirja täht, tänapäeva araabia tähestiku 27. ja varasema araabia tähestiku 6. täht. 

Tähe kuju on

* eraldiseisvana: و
* sõna alguses: وـ
* sõna keskel: ـوـ
* sõna lõpus: ـو

Ajalugu ja analoogid
--------------------

Ta pärineb foiniikia kirja tähest *waw* ning on seega suguluses ladina kirja tähtedega F, V (ning seega ühtlasi U ja W) ja Y. Kreeka kirjas vastab talle tarvituselt kadunud digamma ja heebrea kirjas vav.

Arvväärtus
----------

*Wāw*-tähe arvväärtus Abjadi numbrites on 6.

Araabia keel
------------

### Hääldus

*Wāw*-tähte kasutatakse araabia keeles kahe erineva hääliku tähistamiseks. 

Ta võib tähistada helilist labiovelaarset aproksimanti /w/. Nii hääldatakse teda alati sõna alguses ning tavaliselt ka sõna keskel või lõpus. Sel juhul võib sellele häälikule järgneda üks kolmest lühikesest vokaalist, mida tähistatakse diakriitikuga *wāw*-tähe peal, või mitte ühtki vokaali, mispuhul tähe peal on märk *sukun*.

Samuti võib ta tähista pikka kinnist ümardatud tagavokaali /uː/. Sel juhul tähe peal diakriitik puudub; mõnes traditsioonis pannakse tähe peale *sukun*. Eelnev konsonanditäht on kas ilma diakriitikuta või on selle peal damma, mis vihjab järgnevale pikale vokaalile. 

Vokaalimärgina võib *wāw* võtta enda peale hamza: ؤ.

### Morfeemid

Wāw-täht võib araabia keeles märkida mitut morfeemi. 

Sõnale "ja" vastavat sidesõna kirjutatakse wāw-tähena. See sõna võib olla teiste sidesõnade eesliide, näiteks ولكن *wa-lakin* ('aga'). 

See täht pannakse ka kõneleja poolt eriti väärtustatud asja tähistava sõna ette, et selle asja nimel vanduda või tõotada. Selline kasutus on sagedane Koraanis ja näiteks kinnisfraasis والله *wallāh* ('Jumala nimel', 'Allahi nimel').

Koodid
------

* Unicode: U+0648 (ARABIC LETTER WAW)
* HTML: و
* ISO 8859-6: 0xe8

Vaata ka
--------

* Waw (foiniikia täht)
* Waw (süüria täht)
* Vav (heebrea täht)
Karyn Kupcinet (1962)
**Karyn Kupcinet** (sünninimi **Roberta Lynn Kupcinet**; 6. märts 1941 Chicago – 28. november 1963 West Hollywood) oli ameerika näitleja.

Näitlemist õppis ta New Yorgis Actors Studios. Aastatel 1957–1963 mängis ta 19 filmis ja seriaalis.

28. novembril 1963 tapeti Karyn Kupcinet oma korteris West Hollywoodis. Kupcinet' alasti surnukeha leidsid 30. novembril näitleja Mark Goddard ja tema naine Marcia Rogers Goddard. Esialgu usuti, et ta suri narkootikumide üledoosi tagajärjel, kuid tehti kindlaks, et ta oli tegelikult surnuks kägistatud. Mõrvarit ei tabatud kunagi.

Alates 1960. aastate lõpust on mõned uurijad seostanud Karyn Kupcinet' mõrva president John F. Kennedy mõrvaga. On oletatud, et just nimelt Karyn Kupcinet oli see naine, kes helistas 22. novembril 1963 Oxnardist Californiast 20 minutit enne Kennedy tapmist Associated Pressi ja teatas, et president lastakse maha. Oletatakse, et Karyn Kupcinet'le rääkis Kennedy plaanitsetavast tapmisest tema isa, ajakirjanik Irv Kupcinet (1912–2003). Irv Kupcinet on aga eitas seda kõike ning ütles, et tema tütre surma seostamine presidendi mõrvaga on jõle häbematus ja laim.

Viited
------

1. ↑
2. ↑
3. ↑
4. ↑

Välislingid
-----------

* Karyn Kupcinet andmekogus IMDb (inglise)
Vuoksi jõe kuiv säng Imatra kose juures
Soome huviväärsus tavapärases olus
Hüdroelektrijaama lüüsid Imatra kose juures avatakse
Möödasuunatud vesi hüdroelektrijaamas juunis 2006
**Imatra kosk** (soome keeles *Imatrankoski*) on kosk Soome kaguosas Imatra linnas Vuoksi jõel umbes 5 km kaugusel Venemaa piirist, Euroopa suurim kosk. Geograafilised koordinaadid on 61° 10′ N, 28° 46′ 18″ O.

Jõgi langeb seal umbes 500 m pikkuselt kitsas graniitkuristikus 18,4 m.

Alates 1929. aastast kasutatakse seda langust elektrienergia tootmiseks ning vesi suunatakse ümber. Ainult teatud aegadel avatakse lüüsid ja vana jõesäng ujutatakse üle. Kose vooluhulk on siis 500–600 m³/s.

Imatra kose järgi on nime saanud nii Imatrankoski linnaosa kui ka Imatra linn.

Teke ja ajalugu
---------------

Imatra kosk tekkis umbes 4000–5000 aastat tagasi, kui Saimaa veemassid murdsid Salpausselkäst läbi. Salpausselkä moodustas kaua tõhusa takistuse vee voolamisele Laadogas, kuid maa kerke tõttu läänes tungis vesi kagusse.

Kose jõust annavad tunnistust arvukad hiiekirnud ja muud kõverused.

Kosk voolas aasta ringi ühesuguse vooluhulgaga. Siiski esines üleujutusi, neist suurim 1899, mil vooluhulk oli 1160 m³/s, ligi kaks korda suurem kui tavaliselt.

Turism
------

Severin Falkman. Imatra kosk. 1882
Imatra kosk on üks Soome rahvusmaastikest, Soome vanim turismiobjekt.

Alates keisrinna Katariina II ja tema kaaskonna külaskäigust 1772 on Imatra kosk olnud populaarne vaatamisväärsus. 19. sajandi lõpus oli see üleeuroopaline, Eiffeli torniga võrreldav vaatamisväärsus. 

Koske uputas end vähemalt 94 inimest[*viide?*]. 19. sajandil tegid venelased Imatra kose kaljudele grafiteid. 19. sajandi keskel rajati kose ümber Soome vanim looduspark Kruununpuisto. Jõge tuli algul ületada kas paadiga või köisteed mööda. Aastal 1892 ehitati sild. Aastal 1892 jõudis Imatrasse ka raudtee. Koske käis vaatamas ka Nikolai II.

Aastal 1903 rajati kahe põlenud puuhotelli kohale luksuslik kivist juugendstiilis lossitaoline hotell Valtionhotelli.

Tänapäeval toimuvad turismohooajal juuni keskpaigast augusti keskpaigani (83 korda) iga päev 20-minutilised kose demonstratsioonetendused. Vaatajad saavad looduse vaatemängu jälgida kaarsillalt või allavoolu paiknevast Kruununpuisto pargist. Lüüside avamise ajal lastakse traditsiooniliselt valjuhäälditest Jean Sibeliuse pala "Jõgi keeb".

Imatra koske 1872–1883 ületanud köistee
Imatra koske ületav köistee

Hüdroelektrijaam
----------------

 *Pikemalt artiklis Imatra kose hüdroelektrijaam*
Imatra kose hüdroelektrijaama esimene järk ehitati 1922–1929. Selle avas 1929 president Lauri Relander.
See oli ja on Soome suurim hüdroelektrijaam.

Teine järk valmis 1951. Jaama projektvõimsus on 178 MW.

Märkused
--------

1. ↑  Kell 19, pühapäeviti kell 15.
2. ↑  Etendused on tasuta. Raha eest on võimalik tellida lisaetendusi

Kirjandus
---------

* Sven Hirn. *Imatran tarina. Matkailuhistoriamme valtaväylältä*, Imatra: Imatra-seura, *Imatra-seuran julkaisu* nr 3, 1984
* Lauri Putkonen (toim). *Kansallismaisema*, Helsinki: Ympäristöministeriö 1993

Välislingid
-----------

* Videod kosest
* Videod YouTube'is
* Die Stromschnellen von Imatra
**Władysław III** (leedu keeles *Vladislovas III*, ungari keeles *I. Ulászló*, tšehhi ja slovaki keeles *Vladislav I*; 1424–1444) oli Poola kuningas alates 1434 ja Ungari kuningas alates 1440 kuni oma surmani.

Perekond
--------

Ta oli Jogaila (Władysław Jagiełło) poeg. Ema oli Sofija Alšėniškė (Zofia Holszaska). Mõlemad vanemad olid leedu päritolu. Vanemate vanusevahe oli umbes 44 aastat. Nad abiellusid 1422. Isale oli see neljas abielu; kolmest esimesest oli sündinud ainult kaks tütart, kellest mõlemad olid surnud vallalisena.

Władysław III
Władysław oli vanemate kolmest lapsest (kõik pojad) vanim. Kahest nooremast vennast (mõlema nimi oli Kazimierz) suri üks 9 kuu vanuselt.

Poola ja Ungari kuningas
------------------------

Władysław oli vaid 10-aastane, kui ta isa suri, ja tema esimestel valitsusaastatel oli võim tegelikult aadlike ja vaimulike käes. Riiki valitses nõunike rühm eesotsas Zbigniew Oleśnickiga, kes oli esimene Poola kardinal. Olukord ei muutunud ka pärast seda, kui Poola Seim tunnistas 1438 14-aastase kuninga täisealiseks.

1440. aastal pakkusid ungarlased oma kuningatrooni talle, kuna eelmine kuningas Albrecht oli surnud ja tema poeg Ladislaus Postumus veel sündimata. Albrechti naine Elisabeth püüdis küll Ungarit oma pojale hoida, kuid paavsti Eugenius IV toetusel suutis Władysław end Ungaris maksma panna, siiski alles pärast 2 aastat kestnud kodusõda.

Ent paavsti toetus oli antud tingimusel, et ta läheb Türgi vastu ristisõtta. 18-aastane kuningas, keda oli kasvatatud kristlike valitsejate vagade normide ja rüütlikommete najal, võttis asja väga tõsiselt ning valmistus ristisõjaks tões ja vaimus. Kõige suurem moraalne probleem oli asjaolu, et 1443 oli Oradeas sõlmitud Türgiga 10 aastaks rahu, mille kristlased pidid murdma.

Władysław III sümboolne mausoleum Varnas

Surm
----

Władysław III hukkus Varna lahingus 10. novembril 1444, kus Türgi väed sultan Murad II juhtimisel purustasid Poola ja Ungari armee, mida juhtisid Władysław III ja János Hunyadi. Władysław III juhtis lahingus isiklikult Poola 500-mehelist raskeratsaväeüksust. Lahingus olid kristlikud väed kolmekordses arvulises vähemuses ning kaotusele aitas kaasa asjaolu, et Veneetsia ja Kirikuriigi laevastik ei blokeerinud Dardanelle, nagu nad olid lubanud. Kuigi Hunyadi püüdis hukkunud kuninga surnukeha kätte saada, pidi ta taanduma ja kuninga säilmed, nii keha kui raudrüü, jäidki kadunuks.

Ungari läks taas Habsburgide kätte ja kuningaks sai Władysławi elupõline rivaal Ladislaus Postumus, kes aga 1457 ise järglasteta suri. Poolas sai võimule tema vend, Leedu suurvürst Kazimierz IV.

Ebaõnnestunud ristisõda Türgi vastu oli üks ajenditest, miks Türgi 1453 otsustas Konstantinoopoli vallutada.

|  |  |  |
| --- | --- | --- |
| Eelnev**Jogaila** | **Poola kuningas**1434–1444 | Järgnev**Kazimierz IV** |
| Eelnev**Albrecht II** | **Ungari kuningas**1440–1444 | Järgnev**Ladislaus Postumus** |
Blondeli mälestusmärk Dürnsteini lähedal - Dürnsteini lossist leidis Blondel legendi järgi vangistatud kuninga
**Blondel de Nesle** oli truväär, kes tegutses Põhja-Prantsusmaal 12. sajandil. Teda on samastatud kas Nesle'i isanda **Jean I de Nesle** '​iga (u 1155 – 1202) või tema poja **Jean II de Nesle** '​iga (suri 1241).

Eluloolist
----------

Arvatavasti pärines ta Nesle'ist Pikardias, ja nimi Blondel oli tegelikult talle tema juuksevärvi järgi antud hüüdnimi. Selle nimega seostatakse 22–25 laulu, kuid pole teada, kui paljud neist on tegelikult tema loodud. Luule on tavapäraselt suunatud tundmatule daamile, kuid ainsagi viiteta luuletaja ja daami tegelikule suhtele ja luuletaja kaasajal toimunud sündmustele. Blondeli populaarsusele viitab asjaolu, et tema meloodiaid kasutasid paljud teised tema kaasaja autorid, näiteks minnesinger Walther von der Vogelweide, ja neid leidub arvukalt eri käsikirjades, näiteks laulu "L'amours dont sui espris" viisi kasutatakse Carmina Burana käsikirjas teksti "Procurans Odium" viisina.

Tema populaarsusest kõneleb ka kaheldava tõesusega, kuid laialt levinud legend, mis ilmub esmakordselt ühes 13. sajandi romaanis "Récits d’un ménestrel de Reims" ('Lugu ühest Reimsi menestrelist') ja mis jutustab, kuidas luuletajal õnnestus leida ja vabastada Inglismaa kuningas Richard I Lõvisüda vangistusest (1192–1194) Püha Rooma keisri Heinrich VI juures. Legendi järgi rändas luuletaja ringi, mõne versiooni järgi patukahetseja mantlis, ja laulis kõikjal viisi, mida pidi teadma ainult kuningas. Dürnsteini lossi juures, kus Richard I vangis oli, vastas too truvääri laulule, lauldes vastuseks selle laulu teise salmi.

Eesti kirjanduses
-----------------

Blondeli legendi motiiv esineb kolmes Karl Ristikivi romaanis: "Viimne linn", kus minategelane hospitaliit Roger Blondel de Tressalin on kunagise kuulsa truvääri sugulane või vähemalt oletab seda sugulust; "Rõõmulaul", kus muusik David, otsimas kuningat Kristust ja loomingulist täiust, võrdleb end truväär Blondeliga, kes otsis oma kuningat, ja "Kahekordne mäng".

Muud
----

Blondel on Normandias levinud perekonnanimi.

Kirjandus
---------

* C. Claytor, I. Dale, N. Wilson. The Art of Hidden Messages: Fauvel and the Poems that Came Before. - 2021 Festschrift: The Interpolated Roman de Fauvel in Context

Viited
------

1. ↑  Blondel de Nesle. French trouvère. - britannica.com
2. ↑  K. Keedus. Karl Ristikivi ajalooliste romaanide sari : võrdlus Dante Alighieri "Jumaliku komöödiaga". - Methis. Studia humaniora Estonica 2014, nr 13

Välislingid
-----------

* Video: Blondel de Nesle'i "Onques maiz nus hom ne chanta" vanamuusikaansambli Micrologus esituses
* Video: Blondel de Nesle'i "L'amour dont sui espris" vanamuusikaansambli Ensemble Frühe Musik Augsburg esituses
**Friedrich August Heinrich von Schmidt** (25. november/6. detsember 1785 Valjala – 13. mai/25. mai 1841 Anseküla) oli Eesti vaimulik.

Algõpetuse sai koduõpetaja käest. Aastatel 1798–1803 õppis Kuressaares. Aastatel 1804–1806 õppis Tartu Ülikoolis filosoofiat ja usuteadust. Oli aastatel 1807–1808 koduõpetajaks Kehtna mõisas. Ordineeriti 9. augustil/21. augustil 1808 õpetajaks.

Ta oli aastatel 1808–1841 Anseküla Maarja koguduse õpetaja.

Isiklikku
---------

Tema isa August Heinrich von Schmidt ja vanaisa Johann Heinrich Schmidt olid Valjala Martini koguduse õpetajad, tema vend Gottlieb Alexander von Schmidt oli Saaremaa Jaani ja Muhu Katariina koguduse õpetaja ning Saaremaa superintendent, vanavanaisa Heinrich Vick oli Muhu Katariina koguduse õpetaja, onu Andreas Michael Agthe ja onupoeg Wilhelm Andreas Fürchtegott Agthe olid Pöide Maarja koguduse õpetajad. Teine vanaisa Carl Friedrich Agthe oli Tallinna Oleviste koguduse organist.

Viited
------

1. ↑  Die evangelischen Prediger Livlands bis 1918. Böhlau Verlag Köln, Wien 1977
**Friedrich Wilhelm Benninghoven** (9. märtsil 1925 Berliin – 22. oktoober 2014 Berliin) oli saksa ajaloolane ja arhivaar.

1943. aastal alustas Benninghoven Berliinis ajaloo, anglistika ja filosoofia õpinguid. 1944. aastal mobiliseeriti ta sõjaväkke ning ta osales Punaarmee-vastastes lahingutes Varssavi lähistel ning Preisimaal. Danzigi (Gdańsk) lähedal langes ta 1945. aasta märtsis sõjavangi ja viidi Uuralitesse vangilaagrisse. Seal tabas teda düsenteeria, mille tõttu ta vangist vabastati ning ta naasis 1945. aasta sügisel Berliini. 1946. aastal jätkas ta ajalooalaseid õpinguid Berliini Humboldti ülikoolis, 1952. aastal jätkas ta neid Hamburgis Paul Johanseni juures.

1958. aastal sai ta doktorikraadi ning alates 1965. aastast kuni pensionilejäämiseni 1990. aastal töötas ta arhiivides Göttingenis ja Berliinis, viimases oli ta alates 1974. aastast teadusdirektor. 

Benninghoven uuris peamiselt Preisimaa, aga ka Liivimaa keskaega, pöörates sealjuures suurt tähelepanu sõjandusele, erti Mõõgavendade ja Liivi ordule. Alates 1960. aastast oli ta Balti Ajaloo Komisjoni liige.

Ka Benninghoveni abikaasa Ursula Benninghoven (1952–2010) oli ajaloolane ja arhivaar.

Teoseid
-------

* *Der Orden der Schwertbrüder: fratres milicie Christi de Livonia*. Köln; Graz: Böhlau, 1965.
* *Rigas Entstehung und der frühhansische Kaufmann*. Hamburg: Velmede, 1961.
* *Unter Kreuz und Adler: der Deutsche Orden im Mittelalter: Ausstellung des Geheimen Staatsarchivs Preussischer Kulturbesitz anlässlich des 800jährigen Bestehens des Deutschen Ordens*. Berliin: Geheimes Staatsarchiv Preussischer Kulturbesitz, 1990.

Kirjandus
---------

* *Vier Jahrzehnte baltische Geschichtsforschung: die Baltischen Historikertreffen in Göttingen 1947-1986 und die Baltische Historische Kommission. Vorträge, Veröffenlichungen, Mitlglieder*. Köln, 1992, lk 84.
* Dieter Heckmann, "Friedrich Wilhelm Benninghoven zum Gedenken". – *Preussenland*, Neue Folge, 5 (2014), lk 190–195.
**Land Rover** on Briti kaubamärk, mis on spetsialiseerunud nelikveoliste maastikusuutlike sõiduautode valmistamisele. Selle omanik on alates 2008. aastast rahvusvaheline autotootja Jaguar Land Rover (JLR), mis on omakorda üks Tata Motorsi tütarettevõtetest. 

Land Roveri nime võttis kasutusele 1948. aastal Roveri autofirma, mis kasutas seda nime oma nelikveoliste sõidukite juures. 

1970. aastal hakati tootma lihtsamate maastikuautode kõrval ka luksuslikumat mudelit, mis kandis nime Range Rover. 

Tänapäeval toodab Land Rover peamiselt luksuslikke maastikuautosid, millest lihtsamad mudelid kannavad Land Roveri nime ning luksuslikumad Land Rover Range Roveri nime. 

* Land RoveridLand Roverid
* Land Rover Defender 90Land Rover Defender 90
* Land Rover Defender 110 (2016)Land Rover Defender 110 (2016)
* Land Rover DiscoveryLand Rover Discovery
* Land Rover Discovery 4Land Rover Discovery 4
* Range RoverRange Rover
* Land Rover Range Rover Evoque Convertible (2016)Land Rover Range Rover Evoque Convertible (2016)
* Land Rover Range Rover VelarLand Rover Range Rover Velar
* Land Rover Range Rover (2016)Land Rover Range Rover (2016)
**Blokaad** tähendab tegevusi, mis takistavad vaenlase territooriumile (maa-alale, veealale, õhualale, Interneti-teenustele jne) juurde- või väljapääsu; samuti olukorda, mil juurdepääs territooriumile on tõkestatud.

Eesmärk ja liigid
-----------------

Ajalooliselt on eristatud maa- ja mereblokaadi, kuigi mõlema teostamisel võisid olla kaasatud ka õhujõud. Üldjuhul on blokaadi rakendatud relvakonfliktis eesmärgiga välistada logistilise toetuse jõudmine vastase relvajõududeni, piirata vastase tegevusvõimalusi ja alandada võitlevate üksuste moraali. 

Blokaad võib esineda ka rahuajal, mispuhul see ei märgi sõjategevuse algust, vaid on repressaal õigusvastase teo sooritamise eest. Rahuaegne blokaad võib olla ka majandusblokaad.

Tsiviilisikute kaitse
---------------------

Tsiviilisikute näljutamist on püütud rahvusvahelise humanitaarõigusega keelustada. Tsiviilisikute sõjaaegse kaitse 12. augusti 1949 Genfi (IV) konventsiooni artikli 23 järgi peab lepinguosalisest riik "lubama kõigi ravimite ja meditsiinivahendite ning usukultuseks vajalike vahendite vaba läbipääsu, kui need saadetised on mõeldud ainuüksi teise lepingupoole, ka juhul kui see on vaenlane, tsiviilelanikele. Samuti peab lepingupool lubama kõigi põhiliste toiduainete, riietusesemete ja toonikumide vaba läbipääsu, kui need saadetised on mõeldud alla viieteistkümneaastastele lastele, rasedatele naistele ning sünnitajatele." 12. augusti 1949 Genfi konventsioonide 8. juuni 1977 (I) lisaprotokolli rahvusvaheliste relvakonfliktide ohvrite kaitse kohta artikli 54 kohaselt ei tohi tsiviilisikute näljutamist kasutada sõjapidamisviisina. Lisaprotokollis toodud absoluutse keelu toimet takistavad rahvusvahelise õiguse ebapiisav sanktsioneeritus, asjaolu et lisaprotokolli rakendatakse üksnes riikidevahelistele relvakonfliktidele ning tingimus, et välisleping on siduv üksnes sellega ühinenud riikidele.

Vaata ka
--------

* Piiramine
* Leningradi blokaad
* Majandusblokaad
* Mereblokaad, Õhublokaad
a-ha kontsert Kölnis 29. oktoobril 2005

**a-ha** on Norra *pop-rock*'i ansambel, mis tegutseb alates 1982. aastast ning on üleilmselt menukas. Nende plaate on ostetud üle 100 miljoni eksemplari.[*viide?*]

Ansambli lugu
-------------

Ansambli asutasid 1982. aasta alguses Magne Furuholmen (algusaastatel esinejanimega Mags; klahvpillid, vokaal) ja Paul Waaktaar-Savoy (kitarr, vokaal). Hiljem liitus Morten Harket (vokaal).

Bänd kolis Norrast Londonisse, et suuremat edu saavutada. Nende debüütalbum ja -singel tulid välja 1985. Mõlemat saatis kohe edu, nii et nad said Grammy nominatsiooni aasta uustulnuka kategoorias. Debüütsingel "Take On Me" saavutas edu nii USA-s (müügiedetabelis nr 1) kui ka Suurbritannias (müügiedetabelis nr 2). 

1987. aastal kirjutas a-ha tunnuslaulu järjekordsele James Bondi filmile "The Living Daylights" ("007 ohutsoonis").

Samal aastal sai a-ha Peer Gynti auhinna, mis antakse kord aastas Norrat maailmas positiivselt tutvustanud isikule.

Aastal 1993 bänd lagunes, kui kõik liikmed asusid soolokarjääri tegema. Samal aastal täitus bändil 20 miljonit müüdud plaati.

Aastal 1998 tuli a-ha jälle kokku. Nende esimene etteaste pärast lahus oldud aega oli Nobeli rahuauhinna kontserdil. 2000. aastaks oli bändi albumeid müüdud juba 36 miljonit eksemplari.

Detsembris 2010 peeti hüvastijätukontsert. Kuid 2015. aastal tuli ansambel taas kokku ja andis välja 10. stuudioalbumi "Cast in Steel". 2018. aastal esines ansambel oma "Electric Summer Touri" ka Eestis.

Diskograafia
------------

### Albumid

* "Hunting High and Low" (1985)
* "Scoundrel Days" (1986)
* "Stay On These Roads" (1988)
* "East Of The Sun, West Of The Moon" (1990)
* "Memorial Beach" (1993)
* "Minor Earth/Major Sky" (2000)
* "Lifelines" (2002)
* "How Can I Sleep With Your Voice In My Head – a-ha Live (2003 )
* "Analogue" (2005)
* "Foot of the Mountain" (2009)
* "Cast in Steel" (2015)
* "MTV unplugged / Summer solstice" (2017)
* "True North" (2022)

### Kogumikud

* "Headlines And Deadlines: The Hits Of A-Ha" (1991)
* "Singles 1984-2004" (2005)
* "Trilogy: Hunting High And Low/Scoundrel Days/Stay On These Roads" (2006)

Välislingid
-----------

|  |  |
| --- | --- |
|  | Pildid, videod ja helifailid Commonsis: **A-ha** |

* a-ha - Take On Me (Official 4K Music Video), 1986 MTV Video Music Awards, the video for "Take On Me"
**Elsbethen** on vald *(Gemeinde)* Salzburg-Umgebungi ringkonnas Austria Salzburgi liidumaal.

Geograafia
----------

Vald asub Salzburgi linnast vahetult lõunas Flachgau piiril. Osa vallast on infrastruktuuriliselt ühendatud Salzburgiga.

Kõrgemad punktid Elsbetheni alal on Schwarzenberg, Gurlspitze ja Mühlstein.

Ajalugu
-------

Elsbethenit on esmamainitud 930. aastal kui *Campanuaua*. Pärast Teist maailmasõda oli Glasenbachis Liitlaste sõjavangilaager, kus hoiti kinni natsiorganisatsioonide liikmeid ja sõjakurjategijaid.

Hooned
------

Kõige kuulsam hoone Elsbethenis on Goldensteini loss, kus tänapäeval on tütarlaste erakool, kus omal ajal käis Romy Schneider. Goldensteini lossi kõrval on gooti stiilis Elsbetheni kirik.

Transiit
--------

Elsbethen asub otse Salzburgi-Tirooli rongi teel ja tal on oma jaam. Glasenbachis on *Salzburg-Sud* jaam.

Viited
------

1. ↑  Einwohnerzahl 1.1.2018 nach Gemeinden mit Status, Gebietsstand 1.1.2018, vaadatud 9.03.2019.

Salzburg-Umgebungi ringkonna vallad

* Anif
* Anthering
* Bergheim
* Berndorf bei Salzburg
* Bürmoos
* Dorfbeuern
* Ebenau
* Elixhausen
* Elsbethen
* Eugendorf
* Faistenau
* Fuschl am See
* Göming
* Grödig
* Großgmain
* Hallwang
* Henndorf am Wallersee
* Hintersee
* Hof bei Salzburg
* Koppl
* Köstendorf
* Lamprechtshausen
* Mattsee
* Neumarkt am Wallersee
* Nußdorf
* Oberndorf bei Salzburg
* Obertrum am See
* Plainfeld
* Sankt Georgen bei Salzburg
* Sankt Gilgen
* Schleedorf
* Seeham
* Seekirchen am Wallersee
* Straßwalchen
* Strobl
* Thalgau
* Wals-Siezenheim
Elseid Hysaj 2018. aastal Napolis mängimas
**Elseid Gëzim Hysaj** (sündinud 2. veebruaril 1994 Malësi e Madhes) on Albaania jalgpallur, kes mängib paremkaitsjana Itaalia kõrgliigaklubis Rooma Lazio ja Albaania jalgpallikoondises.

2009. aastal liitus ta Itaalia klubiga Empoli. Klubi põhimeeskonnas mängis ta Itaalia esiliigas alates hooajast 2012/13.

Aastatel 2015–2021 mängis Hysaj Itaalia kõrgliigaklubis Napoli. 2020. aastal võitis ta Napoliga Itaalia karikavõistlused.

2021. aasta juulis sõlmis ta nelja-aastase lepingu Lazioga.

Albaania jalgpallikoondises debüteeris Hysaj 6. veebruaril 2013 sõprusmängus Gruusia vastu. Koondisekarjääri esimese värava lõi ta 10. septembril 2019 MM-i valikmängus Islandi vastu. Ta kuulus Albaania koondisse 2016. aasta Euroopa meistrivõistlustel.

Viited
------

1. ↑   (vaadatud 13.6.2022)

Välislingid
-----------

 Elseid Hysaj – pildid, videod ja helifailid Wikimedia Commonsis

| * v
* r
Albaania koondis  –  UEFA Euro 2016 |
| --- |
| 

* 1 Berisha
* 2 Lila
* 3 Lenjani
* 4 Hysaj
* 5 Cana (c)
* 6 Veseli
* 7 Agolli
* 8 Basha
* 9 Memushaj
* 10 Sadiku
* 11 Gashi
* 12 Shehi
* 13 Kukeli
* 14 Xhaka
* 15 Mavraj
* 16 Cikalleshi
* 17 Aliji
* 18 Ajeti
* 19 Balaj
* 20 Kaçe
* 21 Roshi
* 22 Abrashi
* 23 Hoxha
* Treener: De Biasi

 | Albaania |
Cl–Cl sideme **homolüüs**(nooled näitavad elektronide liikumist sideme katkemisel)
**Homolüüs** (kr *lysis* 'lahustumine, jagunemine' + *homo* 'võrdne, ühesugune') tähendab millegi jagunemist sarnasteks osadeks. Homolüüsi tähendus keemias ja bioloogias on erinev.

Homolüüs keemias
----------------

Keemias tähendab homolüüs ehk homolüütiline dissotsiatsioon neutraalse molekuli ühe keemilise sideme dissotsiatsiooni, nii et moodustub kaks vaba radikaali. See tähendab keemilise sideme katkemist, nii et kahest sideme elektronist läheb üks kumbagi uue osakesega kaasa:

A–B → A° + B°
Energiat, mis on seotud keemilise sideme homolüütilise katkemisega, nimetatakse dissotsiatsiooni energiaks. Vabad radikaalid genereeritakse ultraviolett- või päikesekiirguse poolt, aga ka peroksiidide osalusel või kõrgel temperatuuril. Radikaalid kui valentsorbitaalil paardumata elektroniga osakesed on keemilistes reaktsioonides väga aktiivsed, kuna keemilise sideme teke elektronpaari moodustumise läbi on energeetiliselt kasulik.

Homolüüs bioloogias
-------------------

Bioloogias tähendab homolüüs, et poolduv rakk annab kaks võrdset tütarrakku.

Vaata ka
--------

* Heterolüüs
* Vaba radikaal
* Keemiline side
* Tütarrakk
**Honda** (本田技研工業株式会社 *Honda Motor Co. Ltd.*) on Jaapani autokontsern.

Honda on tuntud eeskätt autode, mootorrataste, väikemootorite ja robotite tootmise poolest.

2004. aastal oli Honda maailma suurim mootoritootja.[*viide?*]

Honda oli ka esimene Jaapani autotootja, kes lõi 1986. aastal oma luksusautode brändi Acura.

Ajalugu
-------

Ettevõtte asutas Sōichirō Honda, iseõppinud insener, kes oli täiustanud sisepõlemismootori kolbe. Ta sai Toyotaga lepingu ja hakkas selle jaoks kolbe tootma. Tehas hävis maavärinas.

Teise maailmasõja ajal ja järel oli Jaapanis bensiinist suur puudus. Isegi Honda ei saanud oma autot kasutada. Seetõttu tuli talle pähe mõte paigaldada väike mootor jalgrattale. See äratas üldsuse tähelepanu ning Honda asutas taas ettevõtte, mis seekord tootis väikesi kahetaktilisi mootoreid mopeedidele ja mootorratastele. Ta kutsus Jaapani 18 tuhande jalgrattapoe omanikke üles osalema sõjast räsitud maa majanduse taastamises ning kogus niimoodi piisavalt kapitali, et hakata tootma oma esimest mootorratast Honda Cub. See juhtus 1948 ja seda loetakse Honda sünniaastaks. Tema ettevõte kasvas kiiresti ning 1964. aastal sai sellest maailma suurim mootorrataste tootja.

1963 hakkas Honda tootma autosid. Selle aasta augustis valmis väikeveok Honda T360, millel oli väike 356 cm³ töömahuga bensiinimootor. Samal aastal tuli välja ka sportauto Honda S500, millel oli 44-hobujõuline 531 cm³ töömahuga mootor ja mis maksis 1275 USA dollarit.

Müük Eestis
-----------

Augustis 2007 müüdi Eestis 295 uut Honda sõiduautot, kõige rohkem Honda Civicut (113). Honda oli uute sõiduautode müügi poolest Toyota järel teisel kohal.[*viide?*]

Mudelid
-------

* Honda Civic alates aastast 1972
* Honda Prelude alates aastast 1978
* Honda Jazz alates aastast 1982
* Honda NSX ehk Acura NSX alates aastast 1989
* Honda CR-V alates aastast 1995

### Vaata ka

|  |  |
| --- | --- |
|  | Pildid, videod ja helifailid Commonsis: **Honda** |

* Honda F1
* Honda Jazz
* Honda NSX
**Matthew Tyler Oakley** (sündinud 22. märtsil 1989) on ameeriklasest YouTube'i sisulooja ning LGBT noorte eest võitleja, keskendudes geipoliitikale ja popkultuurile. 

Oakley hakkas videoid tegema 2007. aastal. Tema esimene video on 2019. aasta seisuga kogunud üle poole miljoni vaatamise YouTube'is. Oma esimese video laadis ta üles esimesel aastal Michigani riiklikus ülikoolis õppides. 2015. aasta aprilli seisuga oli ta kahe kanali (Tyler Oakley ja extratyler) peale kokku teinud üle 380 video, kogunud üle 396 miljoni vaatamise ning 7,3 miljoni tellija. Ta on ühiskanali 5AwesomeGays endine liige, kus ta rohkem kui kolm aastat igareedeseid videoid üles laadis. Teda nimetatakse üheks mõjuvõimsaimaks YouTube'i sisuloojaks. Ta esines 2014. aasta dokumentaalsarja "Frontline" uurivas reportaažis "Generation Like". 

Veebisait SocialBlade, mis koostab YouTube'i ja Instagrami kontode reitinguid, asetas Oakley YouTube'i kanali 2014. aasta novembri seisuga A-tasemele. Ta oli samal ajal tellijate järjestuses 87. kohal, videote vaatamise järjestuse 844. kohal ja SocialBlade'i edetabelis 242. kohal.
**Võrkurlased** (*Araneidae*) on sugukond ämblikuliste seltsist. 

Võrkurlased koovad ümmargusi spiraalseid võrke, ja neid võib leida nii aedades, metsas kui põldudel. See on suuruselt kolmas ämblikuliste sugukond, kuhu kuulub üle 2800 liigi ämblikke 160 perekonnast. Veel suuremad sugukonnad on hüpikämbliklased (*Salticidae*) ja kangurlased (*Linyphiidae*). 

Eri võrkurlastel on võrk erinev. Leidub ka liike (mitte Eestis), kes võrku ei koogi. Aluseks on "Y" taoline kujund, mille ümber on kootud spiraalselt rõngad mittekleepuvast materjalist. Lõpuks koob ta kleepuvast niidist veel uued ringid. Kolmas jalg on neil mõeldud nendel mittekleepuvatel niitidel kõndimiseks. Ise ta selles võrgus ei ela vaid ainult püüab sellega saaki. Kui putukas satub võrku, püüavad nad ta sealt kiirelt kinni, hammustavad ta liikumisvõimetuks ja mähivad niitidesse.

Eestis hästi tuntud võrkurlane on ristämblik. Lisaks saagi tabamisele kasutatakse püünisvõrku veel paaritumisrituaalis. 

Teised aias elavad võrgupunujad on kangurlased, kelle püünisvõrgud asetsevad maapinnaga rööbiti ning ämblik istub seal selg allapoole. Vastupidi võrkurlase ristämblikule võib kangurlaste võrgus elada korraga mitu isendit. Ristämblikud teisi liigikaaslasi ei salli.

Ristämbliku närvisüsteem on koondunud pearindmikusse ning koosneb pea ja rindmikutängust ning viimasest tagakehasse kulgevatest närvijätketest. Lisaks nägemismeelele on neil hästi arenenud kompimismeel. Eriti tundlikud on ämbliku jäsemed, mis lõpevad võrgu kudumiseks kohastunud nn sugaküünistega. Seedeelundkond on kohastunud ebaregulaarsele toitumisele. Suule järgneb neel, imimagu, arvukate umbsoppidega pugu (jätked ulatuvad isegi jäsemetesse) ja lühike sooltoru. Seedimine toimub peamiselt maksas, mis täidab suure osa tagakeha sisemusest. Seedenõred eritatakse toitumisel ohvri kehasse ning hiljem imetakse poolvedel toidukört pugusse.

Eesti liikidega perekonnad
--------------------------

* *Araneus* ristämblik
* *Argiope* herilasämblik

Teisi perekondi
---------------

* *Araniella*
* *Celaenia*
* *Cyclosa*
* *Epeira*
* *Gasteracantha*
* *Herennia*
* *Larinioides*
* *Mecynogea*
* *Micrathena*
* *Neoscona*
* *Nuctenea*
* *Ordgarius*
* *Singa*
* *Zygiella* sektorämblik

Galerii
-------

* Araneus marmoreus - Marmorvõrkurlane*Araneus marmoreus* - Marmorvõrkurlane
* Araneus marmoreus - Marmorvõrkurlane*Araneus marmoreus* - Marmorvõrkurlane
* Argiope aurantia söömas.*Argiope aurantia* söömas.
* Aiavõrkurlane Aiavõrkurlane
* VõrkurlaneVõrkurlane
* Öine ämblikuvõrkÖine ämblikuvõrk
* Öine ämblikuvõrkÖine ämblikuvõrk
* Võrkurlane sööb teist ämblikkuVõrkurlane sööb teist ämblikku
* Aiavõrkurlane ööselAiavõrkurlane öösel
* Larinioides cornutus*Larinioides cornutus*
* Gasteracantha dalyi*Gasteracantha dalyi*
* Celaenia excavata*Celaenia excavata*
* Araneus quadratus*Araneus quadratus*
* Aculepeira ceropegia*Aculepeira ceropegia*
* Araneus diadematus*Araneus diadematus*
Tymoteusz Puchacz (2017)
**Tymoteusz Puchacz** (sündinud 23. jaanuaril 1999 Sulechówis) on Poola jalgpallur, kes mängib vasakkaitsjana Türgi kõrgliigaklubis Trabzonspor ja Poola jalgpallikoondises.

Poola kõrgliigas debüteeris ta 2017. aastal Poznańi Lechi meeskonnas. Hooajal 2017/18 mängis ta laenul Poola esiliigaklubis Sosnowieci Zagłębie ja 2018/19 samuti Poola esiliigaklubis GKS Katowice. Poznańi Lechi põhikoosseisus mängis Puchacz aastatel 2019–2021.

2021. aasta mais siirdus ta 3,5 miljoni euro eest Saksamaa kõrgliigaklubisse 1. FC Union Berlin. Hooaja 2021/22 esimeses pooles sai ta mänguaega ainult UEFA Euroopa Konverentsiliigas. 2022. aasta jaanuaris läks ta laenule Trabzonspori, kellega tuli hooajal 2021–22 Türgi meistriks.

Poola jalgpallikoondises tegi Puchacz debüüdi 1. juunil 2021 sõprusmängus Venemaa vastu. Ta kuulus Poola koondisse 2021. aasta Euroopa meistrivõistlustel.

Saavutused
----------

Trabzonspor
* Süper Lig: 2021–22

| * v
* r
Poola koondis  –  UEFA Euro 2020 |
| --- |
| 

* 1 Szczęsny
* 2 Piątkowski
* 3 Dawidowicz
* 4 Kędziora
* 5 Bednarek
* 6 Kozłowski
* 8 Linetty
* 9 Lewandowski (c)
* 10 Krychowiak
* 11 Świderski
* 12 Skorupski
* 13 Rybus
* 14 Klich
* 15 Glik
* 16 Moder
* 17 Płacheta
* 18 Bereszyński
* 19 Frankowski
* 20 Zieliński
* 21 Jóźwiak
* 22 Fabiański
* 23 Kownacki
* 24 Świerczok
* 25 Helik
* 26 Puchacz
* Treener: Sousa

 | Poola |


]
Tuff.
Osaliselt murenenud tufi paljand Prantsusmaal (Keskmassiiv).
**Tuff** on püroklastiline kivim, mille koostisest üle 90% moodustavad püroklastilised osakesed.

Tuff tekib vulkaanipursete käigus vulkaanist väljapaisatud purdse ehk püroklastilise materjali kivistumisel.

Tuff võib olla mitmesuguse värvusega. Näiteks punakas, hall, kollakas, rohekas või pruun. Tufi moodustavad püroklastilised osakesed on üldiselt teravanurksed. Purdosakeste suurus varieerub millimeetri murdosadest kuni mitme millimeetrini. 

Tuff koosneb laava purustatud ja pihustatud tükkidest, milleks on vulkaanilise klaasi (obsidiaan), mineraalide või purskekivimite tükid, mis võivad esineda ka ühes kivimis koos. Püroklastilise materjali koostis sõltub teda moodustanud magma koostisest. Eristatakse lipariitseid, andesiitseid, basaltseid jne tuffe.

Oluliseks koostisosaks on tsement, milleks on tavaliselt peeneteralisem püroklastiline materjal või isegi laava, näiteks tufflaavas. 

Teised püroklastilised kivimid on tufiidid, mille purdmaterjali sisaldus on 30...90% ja tufogeensed kivimid 10...30% purdmaterjali sisaldusega. Kivimeid, mis sisaldavad püroklastilist materjali alla 10%, loetakse settekivimeiks. 

Tufi porsumisel tekib bentoniit. Ka Eesti maapõues on kaaliumbentoniidi kihte, mis on tekkinud vulkaanilisest tuhast.

Tuff ei oma väga suurt majanduslikku väärtust, ehkki teda on kasutatud ehitusmaterjalina

|  |  |
| --- | --- |
|  | Pildid, videod ja helifailid Commonsis: **Tuff** |
**Rovaniemen keskuskenttä** on mitmeotstarbeline staadion, mis asub Rovaniemis Soomes. Jalgpalliklubi Turu Inter kasutab staadioni oma Soome kõrgliiga (Veikkausliiga) kodumängudeks. Staadionil on kokku 2800 istekohta, millest 2000 on peatribüünil ja 800 teisel tribüünil. Kogu mahutavus on üle 5000. 

Staadionil on alates 2008. aastast uued valgustid, mille valgustihedus on 1000 luksi. 2009 vahetati väljaku muru välja uue kolmanda generatsiooni kunstmuruga, ning alla pandi soojendussüsteem. Staadioni renoveerimine läks maksma 1,5 miljonit eurot.
2014-2015 ehitati uus peatribüün, mille siseruumides on uued riietusruumid ja vajalikud muud olmeruumid ning mahutab 2000 pealtvaatajat. Uue peatribüüni ehitus läks maksma kokku 4,8 miljonit eurot.

Publikurekord on 8543 pealtvaatajat, mis pärineb 4. novembri 1987 Euroopa Karikavõitjate Karika mängult, kui RoPS võõrustas Albaania klubi Shkodëri Vllaznia. 
Kohaliku liiga rekordpublik on 5471 pealtvaatajat RoPSi ja HJK vahelisel mängul 1981.

Pilte
-----

* Staadioni vana tribüün aastal 2012Staadioni vana tribüün aastal 2012
* Staadioni uus tribüün aastal 2015Staadioni uus tribüün aastal 2015

Viited
------

1. ↑
Keswicki linn Skiddaw' mäe ja Derwent Wateri järve vahel
451 m üle merepinna ulatuv mägi Cat Bells on populaarne matkasihtpunkt
**Lake District** ehk **Lakeland** ('järvemaa') on mägine maa-ala Loode-Inglismaal. See on populaarne turismisihtkoht, mis on kuulus oma mägede, metsade ja järvede poolest. Kultuuriliselt on Lake District lähedalt seotud järvekoolkonna luuletajatega. Selle peamised liikmed olid William Wordsworth, Samuel Taylor Coleridge ja Robert Southey.

Ajalooliselt oli ala jaotatud Cumberlandi, Westmorlandi ja Lancashire'i krahvkonna vahel, kuid tänapäeval asub see täielikult Cumbria krahvkonnas.

Maa-alale jääb Scafell Pike (978 m) – kõrgeim mägi Inglismaal. Lake Districtis asuvad ka Inglismaa sügavaim järv Wast Water (79 m) ja pikim järv Windermere (18 km). Lake District kuulub samanimelise rahvuspargi (Lake District National Park) koosseisu.

Järved
------

Lake Districtis asuvad järgmised järved:

* Bassenthwaite Lake
* Brothers Water
* Buttermere
* Coniston Water
* Crummock Water
* Derwent Water
* Devoke Water
* Elter Water
* Ennerdale Water
* Esthwaite Water
* Grasmere
* Haweswater
* Hayeswater
* Loweswater
* Rydal Water
* Thirlmere
* Ullswater
* Wast Water
* Windermere

Välislingid
-----------

 Lake District – pildid, videod ja helifailid Wikimedia Commonsis
**Kaardi üldistamine** on sisu valiku ja üldistamise protsess kaardi koostamisel. Selle eesmärk on kujutatava nähtuse tüüpilisi jooni ja iseloomulikku omapära säilitada ja need vastavalt kaardi kasutusalale, teemale ja mõõtkava võimalustele kaardil esile tõsta. 

Kõige rohkem mõjutab kaardi üldistamist kaardi mõõtkava, nt 1 km² pindalaga maa-ala kujutatakse:

* 1 m² kaardil mõõtkavaga 1:1000
* 1 dm² kaardil mõõtkavaga 1:10 000
* 1 cm² kaardil mõõtkavaga 1:100 000
* 1 mm² kaardil mõõtkavaga 1:1 000 000.

Loomulikult on võimatu igal juhul sama täpsuse ja põhjalikkusega maastikku kaardile panna. Väiksemad ja vähem tähtsad objektid jäetakse sageli kõrvale; mida väiksem on mõõtkava, seda rohkem on selliseid objekte. 

Ka väiksed detailid ei ole tähtsad ja isegi segavad kaardi lugemist. Näiteks mäeahelike kulgemisest mäestikus saab hea ettekujutuse ainult väikesemõõtkavalise kaardi abil, topograafiline kaart selleks ei sobi.

Erinevates loodustingimustes on samadel objektidel erinev tähtsus, näiteks kõrbete ja poolkõrbete kaartidel on kaevud väga olulised, kuid neid ei märgita veega varustatud piirkondade kaartidele.

Üldistuse määr sõltub ka kaardi kasutusalast. Näiteks "Suure maailma atlase" kaartidel on kaardi sisu väga põhjalik, aga kooliatlases peaks olema sisu lihtsustatud kooli ainekava piirides.

Kaardi üldistamise põhimõtted:

* objektide valik (kaardi sisu on piiratud vajalike objektidega, muud objektid jäetakse kõrvale);
* kontuuride lihtsustamine (detailide arv väheneb, aga säilitatakse kontuuride omapära);
* kvantitatiivsete näitajate üldistamine (nt leppemärkide "asula alla 500 inimesega" ning "asula 500–2000 inimesega" asemel kasutatakse leppemärki "asula alla 2000 inimesega");
* nähtuste kvalitatiivsete näitajate üldistamine (nt okas- ja lehtmetsade asemel kujutatakse lihtsalt metsi);
* eraldi objekte kujutatakse koos (nt eraldi ehitiste asemel kujutatakse asulate leppemärke).

Välislingid
-----------

* Значение слова "Генерализация картографическая" в Большой Советской Энциклопедии
**Numan Kurtulmuş** (sündinud 23. märtsil 1959 Ünyes Ordu provintsis) on Türgi poliitik ja majandusteadlane. Ta oli 29. augustist 2014 kuni 19. juulini 2017 Türgi asepeaminister.

Ta sündis 1959. aastal Ünyes Ordu provintsis Türgis. Ta on lõpetanud Istanbuli ülikooli juures oleva ärijuhtimise kooli, saades sealt nii bakalaureuse kui ka magistrikraadi. Ta on täiendanud ennast Cornelli ülikooli juures New Yorgis. PhD majandusteaduse alal (1992). 1994. aastal oli ta Istanbuli ülikooli majandusteaduskonna dotsent, 2004. aastast majandusteaduse professor.

1998. aastast kuulus ta islamistliku Fazilet Partisi ridadesse. Seejärel (26. oktoobrist 2008) oli ta islamistliku Saadet Partisi ridades. Aastatel 2010–2012 kuulus ta religioosse-konservatiivsesse erakonda Halkın Sesi Partisi. 2012. aastast on ta Õigluse ja Arengu Partei liige.

29. augustist 2014 kuni 19. juulini 2017 oli ta Türgi asepeaminister (nii Ahmet Davutoğlu esimeses, Ahmet Davutoğlu teises kui ka Ahmet Davutoğlu kolmandas valitsuses).

Isiklikku
---------

Numan Kurtulmuş on abielus, paaril on kolm last.
**Irina Bržeska** (Bržesskaja) (5. oktoober 1909 Kiiev – 4. august 1990 Kuremäe) oli Tallinnas elanud maalikunstnik.

Irina Bržeska omandas kunstihariduse Moskvas aastatel 1927–1930. Aastast 1933 oli ta Moskva Kunstnike Liidu ja aastast 1952 Eesti Kunstnike Liidu liige. Omal algatusel on ta loonud rohkesti portreid eesti loovintelligentsist, millest väike osa on Eesti Kirjandusmuuseumi valduses. Tema viimane isikunäitus toimus Kunstisalongis 1985. aastal. 1991. aastal toimus sealsamas Olav Marani eestvõtmisel Bržeska mälestusnäitus, mille järel viis kunstniku tütar enamuse tema loomingust endaga Moskvasse kaasa.

Elu lõpu poole pühendas Irina Bržeska end Kuremäe kloostri tegemistele. Tema ligi 150 tööd on kloostri valduses, nendest on seni korda tehtud vaid mõnikümmend.

Viited
------

1. ↑  Mai Metsjärv, Kunstisalongis. Hüvastijätt portretistiga - Postimees, 1991

Välislingid
-----------

* Irina Bržeska EKM Digitaalkogus
* Irina Bržeska Eesti Teatri- ja Muusikamuuseumi maaligaleriis
Tiooli üldvalem
**Tioolid** ehk **merkaptaanid** on orgaanilised ühendid, mille iseloomulik funktsionaalrühm (tioolrühm, varem ka sulfhüdrüülrühm) koosneb ühest vesiniku ja ühest väävli aatomist.

Tioolid on tugeva iseloomuliku lõhnaga mürgised vees lahustumatud ühendid. Nad on nõrgalt happelised ja moodustavad metallidega reageerides soolasid (tiolaate ehk merkaptiide).

Lihtsaim tiool on metaantiool (CH3SH), lenduv ja spetsiifilise ebameeldiva lõhnaga aine. Lõhna järgi on ta avastatav juba siis, kui tema kontsentratsioon õhus on 2×10−9 g/m³. Seetõttu lisatakse metaantiooli näiteks kütte- ja majapidamisgaasidele, et lihtsustada gaasilekke avastamist. Seda hakati tegema pärast 18. märtsil 1937 Texases toimunud New Londoni kooliplahvatust, kus hukkus vähemalt 295 õpilast ja koolitöötajat ning mis on USA kõigi aegade suurima ohvrite arvuga õnnetus, mis koolis toimunud.

Tioolid on vesiniksideme abil üsna nõrgalt seotud nii vee molekulidega kui omavahel. Sellepärast on neil madalam keemispunkt ning nad on vähem lahustuvad kui samasuguse molekulmassiga alkoholid. Tioolid ja tioeetrid on sarnase keemispunkti ja sarnaste lahustuvuse omadustega.

Märkus. Mitte segi ajada dioolidega.